35. schôdza NR SR - 2.deň - B. popoludní 2
Dátum: 2021-07-24
Poslanec: Tomáš, Erik (SMER - SD)
Druh vystúpenia: Vystúpenie v rozprave

131. Ďakujem pekne, vážený pán predsedajúci. Kolegovia, kolegyne, možno teraz prekvapím, ale začnem opozíciou, lebo vždy sa prihováram najmä ku koalícii, ale musím začať opozíciou, ale najmä vzťahmi v opozícii. Včera sa niečo udialo a je mi ľúto, že opozičnými lídrami alebo opozičnými kolegami to bolo dezinterpretované, tak ako to dezinterpretované bolo, a musím to aj tak ľuďom objasniť, aj keď nemám rád situácie, že niekto vychrlí do tváre slinu, a potom vy si ju máte utierať, ale ak si niekto takto predstavuje spoluprácu v parlamente, tak my určite nie. Mne je ľúto, že viacerí koaliční, resp. opoziční poslanci včerajšiu neúčasť na hlasovaní o skrátenom legislatívnom konaní interpretovali svojim voličom spôsobom, ktorý bol podpásový, neférový, a ja budem zvedavý, v akom počte sa dostavia jednotlivé opozičné strany na dnešné dôležité hlasovanie, ktoré už bude o tomto zákone, pretože aj my sme včera mohli povedať, že chýbali tu dvaja poslanci Ľudovej strany Naše Slovensko. Aj my sme mohli včera povedať po tom, čo sme zažili útok zo strany SMER-u, že tu chýbalo 9 poslancov SMER-u vrátane Roberta Fica a pána Blanára. Aj my sme mohli povedať, že tu chýbali ďalší ľudia, ale my to robiť nebudeme, pretože spája nás jedno. (Ruch v sále a zaznievanie gongu.) Spája nás jedno a to to, že všetci máme rovnaký názor na tento zákon a všetci v opozícii budeme hlasovať proti tomuto zákonu, proti tomuto diskriminačnému zákonu. A budem veľmi zvedavý, či tu bude 55 opozičných poslancov, pretože poslanci za stranu HLAS - sociálna demokracia tu budú všetci 11 do nohy, do poslednej nohy, do poslednej ruky. Budem zvedavý, či tu bude 26 poslancov strany SMER - sociálna demokracia, ktorá mala včera potrebu útočiť na stranu HLAS - sociálna demokracia, a budem veľmi zvedaví, či tu budú všetci poslanci za stranu Ľudová strana naše Slovensko. Ja dúfam, že tu bude 55 opozičných poslancov, pretože Boris Kollár a SPOLU sľúbili, že budú hlasovať tiež proti tomuto zákonu, a v takomto prípade to bude veľmi tesné. Aj keď v prípade Borisa Kollára nevieme, pretože viete dobre, že Boris Kollár je typický v tom, že jedno tvrdí a inak koná. Už som zachytil, že tu počas rokovania bola nejaká súrna porada s pánom ministrom. Neviem, ako dopadla. Však pán minister si to môže nechať pre seba, ale pamätáme si, že včera pán Kollár povedal, že všetci poslanci budú hlasovať proti tomuto zákonu. Tak som veľmi zvedavý na ten výsledok, pretože nie prvýkrát Boris Kollár niečo hovoril a niečo iné konal. Pamätáte sa? Mali sme tu podľa Borisa Kollára vraj rozoberať riešenie, akým by sa mohlo uskutočniť referendum na jeseň tohto roka ešte. Koná sa niečo? Nie. Poslanci za SME RODINA na ústavnoprávnom výbore rovnako hlasovali proti tomu, aby novela ústavy z dielne SMER-u - SD mohla byť predkladaná až o pol roka a tak ďalej a tak ďalej. Ale nechcem prejudikovať záver a postoj hnutia SME -RODINA je to len na ich svedomí. Všetci občania budú môcť vidieť, ako opozičné strany a koaličná strana SME - RODINA budú hlasovať, keď sa bude hlasovať o zákone ako takom. A teraz k podstate. Viete, prečo sme tu cez víkend? My sme tu cez víkend preto, lebo ukazujete, vážená vládna koalícia, ďalšie svoje babráctvo, ďalšiu svoju neschopnosť dohodnúť sa na programe schôdze tak, aby mohla byť vedená počas pracovných dní, a samozrejme, je to aj dôsledok tej vašej politickej vypočítavosti. Vy ste totiž mysleli, že keď sa bude o tomto zákone, o tomto citlivom zákone rokovať počas víkendu, takže to tak nejak tichšie, tak v nejakom zákulisí pod rúškom toho víkendu a nepozornosti ľudí pretlačíte, ale veľmi ste sa mýlili, veľmi ste sa mýlili. My totiž v opozícii máme pracovné soboty radi, ako vidíte, a ak ste to chceli urobiť v tichosti, tak tí ľudia, ktorí včera kričali pred parlamentom teraz kričia ešte hlasnejšie a silnejšie. Takže tento cieľ, potichučky pretlačiť tento citlivý zákon, vám určite nevyšiel. (Reakcia z pléna.) Aj v... no, počul som, pán Šudík (ruch v sále a zaznievanie gongu), čo s vami... (Reakcia z pléna.) Ako sa vy voláte? Šefčík, pardon. Počul som, čo s vami robili. Neprial by som to, samozrejme, nikomu, ale že sa vy zrovna budete ozývať po tom, čo s vami tí ľudia urobili, tak to by som bol radšej ticho, ale veď dobre. To už ste vy. No, aj my v opozícii máme rozdielne názory, áno, aj na COVID, aj na niektoré opatrenia, ale ako som povedal spája nás kritika vašej totálnej neschopnosti, vládnej neschopnosti riešiť túto pandémiu a takisto nás spája aj to, ako sa šikanózne správate k ľuďom. V diskusii už zaznelo veľa odborných argumentov aj z jednej, aj z druhej strany a nie je to čiernobiela téma, čo uzná možno aj pani kolegyňa Cigániková. Nie je to čierna, biela, čiernobiela téma a môžme sa o tom baviť veľmi dlho. Ale ja som presvedčený a musíme hovoriť a pomenovať veci pravým menom, že tento zákon, dámy a páni, nie je o žiadnej zodpovednosti, ktorou sa tu koaliční poslanci toľko oháňate, ale je to o tom, aby ste donútili ľudí, ktorí sa nechcú dať očkovať, aby si tú vakcínu nechali pichnúť. O tom to primárne je tento zákon. Vy síce hovoríte o dobrovoľnom očkovaní, ale týmto zákonom vlastne chce spôsobiť to, aby to očkovanie bolo povinné. A toto nie je váš prvý manier, toto nie je vaša prvá stratégia. Opakuje sa situácia z plošného testovania, ktoré malo niekoľko kôl. Tiež ste to nenazvali povinným očkovaním, ale, ale ľuďom ste rozdávali modré papieriky, ktorých ináč výpovedná hodnota pri efektivite antigénových testov bola asi taká ako výpovedná lehota papierika s tetovačkou z detskej žuvačky, tak vďaka týmto certifikátom sa ľudia mohli pohybovať. Čiže ste ich prinútili, aby si nechali vytierať nosy a aby Igor Matovič a spol. mohli na tomto hromadnom testovaní neskutočne zarobiť, 800 mil. eur to stálo zatiaľ daňových poplatníkov a najviac na tom zarobila trnavská firmička blízka Matovičovi. Keby sa toto stalo za predchádzajúcich vlád, tak už ten bývalý premiér nie je, neexistuje, ale vy môžete všetko. Čo je však najhoršie tým, že ste sa venovali tejto atómovej zbrani, absolútne neefektívnej, ste zanedbali úplne iné opatrenia a zomrelo počas druhej vlny 12,5-tisíc ľudí. Na to sa nesmie zabúdať. No a keď ste si už teraz z ľudí urobili cvičené opice počas testovania, tak prečo to neskúsiť aj počas očkovania, že? Jednoducho opäť ten istý princíp. Vy jednoducho nechcete deliť ľudí na chorých a zdravých. Vy ich idete rozdeliť na ľudí očkovaných - s výhodami a nezaočkovaných - s jasnými sankciami. Neobstojí ani argument, že veď v tom COVID, že s tým GreenPass-om sa dostane všade každý, pretože tam bude možnosť aj testu, pretože dobre viete, že budete požadovať PCR test, ktorého hodnota je naozaj od 50 do 70 eur, a len časť týchto testov má byť preplácaná, ešte ani sami nie ste dohodnutí v koalícii, čiže bude to znamenať tak enormný náklad pre väčšinu rodín slovenských, že si to dovoliť nebudú môcť, a tým pádom o žiadnej rovnoprávnosti nemôže byť ani len reči. Môžem za stranu HLAS - sociálna demokracia vyhlásiť to, čo už dlhodobo tvrdíme, sme proti povinnému očkovaniu. Nespochybňujeme očkovanie ako také, ale sme proti povinnému očkovaniu. Očkovanie musí zostať dobrovoľné a podľa toho sa aj správajú poslanci nášho klubu. Časť poslancov sa dala zaočkovať, časť nie - a takto to má byť. Aj pán Kotleba hovorí, že má známych, ktorí sa dali zaočkovať, on im to nevyčíta. Jednoducho všetci v opozícii tvrdíme, že musí to očkovanie zostať dobrovoľné. No a z tohto dôvodu, pozerám koľko mám čas, z tohto dôvodu musím konštatovať a opäť zopakovať pre všetkých aj pre koaličných, aj pre opozičných, aj pre tých ľudí tam vonku, aj pre ľudí na sociálnych sieťach to, čo tvrdíme stále a už dva dni, že strana HLAS - sociálna demokracia nepodporí tento zákon, pretože ho považujeme za diskriminačný voči nezaočkovaným ľuďom. Pán minister, dnes máte meniny, mohli by ste ten návrh zákona stiahnuť a potom by ste mohli ísť medzi tých ľudí a tí by vám dali veľký potlesk aj by vám k meninám pogratulovali. Ale pokiaľ tak neurobíte, tak tam radšej nechoďte, pretože tie darčeky od týchto ľudí by sa vám určite nepáčili. Ďakujem pekne.